بیلمیرم اینسان بوندان بئله نئچه ایل یاشایا بیله-جک. نئچه ایل یاشاییر-یاشاسین، اینسان بئله یاشادیغی سورجده اونودولمایان بیر اولدوزونو، گؤیلره پای وئره بیله-جک بیرینی یاشاتدی اؤزونده. کیمی دئدیگیمی سیز مندن یاخشی بیلیرسیز. قارا دَریلیرین آپارتایدلا ساواشیندا یوزمینلر اینسانین پایی وار ایدی. بیر چوخ اینسانلار بو ساواشین یولوندا جانلارینی وئردیلر. ساواشی قازانان بوتون اینسانلار، اولدو. آغ دریلی اینسانلار، ایچلرینده اولان نیفرتلرینی، آزالتماغا چالیشدیلار. اینسانلیغی دوغرولدان آلت یاپیلارینی بَرکیتمه-یه باشلادیلار دئیه بیلریک. البت بو ایسته-یه-رک اولمادی. بیر چوخ اینسان ساواشی ایله اونلارا اونلاردان سونرا باشقا بیرلرین اولدوقلارینی گؤرستدیلر. بو ساواش بیر اؤلکه-ده یاخشی بیتسه-ده دونیانین باشقا اؤلکه-لرینده هله ده وار آز-چوخ یاشاییر، اؤزوده حاکیم میلتلرین میللی منفعتلرینه دایاناراق یاشاییر.
ماندئلادان اوزاقلاشمایاق. ماندئلا، ساواشی قازاناندان سونرا، گوجون باشینا گئچه بیلدی. گوجون باشینا گئچدیکده، اونلارا قارا گونلری یاشادانلاری باغیشلاماغی باشاردی. بو باشارماغی بئله دیله گتیردی. "بیز بو گون باغیشلاییریق، آنجاق اولانلاری یادیمیزدان چیخارتمیریق". بو سؤزون ایکی گؤزل آنلامی واردیر، بیرینجی-سی بو کی، ایسته-دیکلریمیزه چاتدیقدا، ساواشی سونا چاتمیش سانیریق، بوندان بئله بیرگه یاشاییب، بیرگه اینسالیغی یاشاتمالی-ییق. ایکینجی آنلامی ایسه، بو کی گئچن گونلر بیر داها قاییدا بیلر. بو اوزدن بیر عؤمور ظولم آلتیندا قالان اینسانلار اولاراق، اَزیلمه-یه آلیشان اینسانلار اولاراق، اؤزوموزو ظالیملردن ساوونماق اوچون هر آن آییق اولمالی-ییق. ظولمه مئیدان وئرمه-مه-لی-ییک.
ماندئلا، اؤز ایسته-یی ایله گوجدن چکیلدی. گوجه ال چاتان اینسانلارین، گؤیوللو اولاراق گوجدن چکیلمه-لری اؤزللیکله، ایستیبداد یاشامیش اؤلکه-لرده چوخ چتین دیر. نئلسون عؤمرونون قالانینی دوشونجه-لرینی بوتون دونیایا یایماغا چالیشدی. اؤلکه-سینین منافعی دیر دئیه، حاقسیزلیغا گؤز یوممادی. اینسانلیغین اوچون ساواشدی. حئیدر بَی بایات دئییردی، "کاش ماندئلا کیمیلره گرک قالماسین". بایات بَیین دئدیگی اولاسی دیر، بو شرطله؛ دونیانین هر بیر اؤلکه-سی نئلسون ماندئلا دؤنمینی سوووشدورمالی دیر. یانی حاقسیزلیقلارا قارشی ساواشیب، بوتون اینسانلارین چیخارلارینی دوشونرک بیر سیاسی واحیدلری اولوشدوروب، گوجو گوج اوچون یوخ، بلکه اینسانلارین راحاتلیغی اوچون ایشلَتمه-لی-دیرلر.
azb_Arab azb_Arab azb_Arab